A) INDICTIO CAPITULI INTERMEDII ANNI 1697 Nos, frater Nicolaus Larcher, abbas Cistercii, in sacra Facultate Parisiensi doctor theologus, christianissimi Regis in supremo Burgundiae senatu primus consiliarius natus, universi Cisterciensis Ordinis caput ac superior generalis, eiusdemque Capituli generalis plenaria auctoritate fungentes, omnibus et singulis nobis et in Christo charissimis confratribus Reverendis adm quatuor primis abbatibus, Praesidibus Congregationum, Visitatoribus provinciarum, Procuratoribus generalibus et Syndicis provinciarum utriusque Observantiae totius Ordinis nostri, salutem in Domino sempiternam. Cum iuxta *Breve* f. r. Alexandri PP. VII statutum sit, ut quolibet tempore intermedio inter duo Capitula generalia conveniamus ; et cum a decem annis ob bella et temporum nequitiam, nullum sit celebratum Capitulum generale, sed unicum intermedium. Ideo ob multa quae in dies emergunt negotia, quae matura deliberatione indigent, et ne monasteria per defectum comitiorum ulla in temporalibus et spiritualibus patiantur detrimenta, vobis omnibus suademus, et etiam mandamus, quatinus si negotia maximi momenti, quae celebrationem usque Capituli nostri generalis proxime futuri differri non possint, proponenda et tractanda habeatis, ad Capitulum nostrum intermedium die undecima septembris praesentis anni in aedibus nostris parvi Cistercii apud Divionem celebrandum, accedatis ipsi, vel mittatis, nos de statu Congregationum vestrarum certiores facturi. Cum autem praesens originale ad singulos deferri nequeat, volumus ut eius transumptis [transsumptis] ab aliquo ex officiariis generalis ultimi Capituli, vel a secretario nostro subscriptis, eadem fides adhibeatur, quae ei adhiberetur. — Datum Cistercii sub nostro, secretariique nostri signo manuali, et maioris nostri sigilli appositione, die vigesima martii anno Domini 1697. — *Sic signatum.* Fr. Nicolaus abbas generalis Cisterciensis. *Et inferius* : fr. Petrus Henriot secretarius. — *Concordat cum originali.* fr. Petrus Henriot secretarius. * * * Acta capituli seu conventus intermedii apud cistercium celebrati, mense septembris anni 1697. 1.  Die 12 mensis septembris, horis matutinis, post celebrationem privatae missae de Spiritu Sancto a Rmo D. N., convenerunt in Diffinitorium dictus Rmus D. N. cum R. adm D. quatuor primariis abbatibus de Firmitate, de Pontigniaco, de Claravalle et de Morimundo, una cum R. D. abbatibus de Claromarisco, de S. Sulpitio Vicario generali Delphinatus, de Valle dulci Visitatore generali comitatus Burgundiae, de Precibus Vicario generali Britanniae minoris, de Gratia Dei et de Ponte frigido Vicario generali in Lotharingia, necnon cum vener. Visitatoribus generalibus provinciarum D. Nicolao De la Barrière, Alverniae ; D. Hieronymo Guillaume, Burdigalae ; D. Petro Henriot, Rutheniae ; et Rmi D. N. secretario, et cum Syndicis generalibus provinciarum D. Daniele De la Huproye d. th. Parisien., Campaniae ; D. Thoma Gambert, Britanniae minoris ; D. Carolo David, Alverniae ; D. Philiberto Mouchevaire, Burdigalae ; D. Edmundo Perrot, comitatus Burgundiae ; D. Petro Lescrivain, ducatus Burgundiae ; D. Ioanne Colombet, Pictaviae. Dictisque hymno *Veni Creator*, versu et oratione, habitaque concione a dicto Rmo D. N., idem subiunxit quod cum praesens Capitulum se conventu indixisset in aedibus Cistercii Divionensibus, iuxta patentes suae *Indictionis* litteras de die 21 martii dicti anni, nihilominus cum dicti quatuor R. adm D. primarii abbates dictum Rmum D. N. supplicaverint, et ab eo instanter petierint ut praedictum Capitulum apud Cistercium teneretur propter rationes a R. adm D. abbates de Pontigniaco et R. D. abbate de S. Sulpitio tribus aliis R. adm D. primariis abbatibus ad ipsum deputatis suggestas et allatas, eorumdem precibus annuisse pro hac vice, et ob id in Cistercium dictum conventum celebrandum transtulisse, proinde negotia pro quibus esset indictus et iam coactus, tractanda, examinanda et terminanda esse. Tum iussit ut legeretur articulus *Brevis* Alexandri PP. VII, qui incipit : *Et quia.* — Et consequenter ab ipso Rmo D. N. ordinati sunt officiales praesentis Capituli intermedii, videlicet : dictus D. Edmundus Perrot in Promotorem, et D. Daniel De la Huproye et Thomas Gambert in notarios. 2.  Tum idem Promotor requisivit ut deliberaretur circa tempus, modum et formam tenendi dictum Capitulum seu conventum intermedium, simul et circumstantias ad hoc ipsum pertinentes, quod illud omnes praesens Capitulum ad proximum Capitulum generale remisit et remittit statuendum. 3.  Pro parte abbatis de Columba S. O. monasteriorum Pictaviensis provinciae Vicarii generalis, praesenti Capitulo humiliter fuit supplicatum quatinus ei refunderentur expensae, quas fecit in negotio et lite, qua cecidit contra fr. Ambrosium Le Maignan, monachum de Pinu, in executionem decreti ultimi generalis Capituli. Cui annuens praesens Capitulum mandat Syndico generali dictae provinciae, ut eidem abbati refundat ducentas libras turonen. de contributionibus eiusdem provinciae. 4.  Audito obitu R. D. abbatis de Charmeia, cui una cum R. D. abbate de Charitate per ultimum Capitulum generale commissum fuerat, ut conficeretur compilatio constitutionum Ordinis nostri, illud negotium soli dicto abbati de Charitate perficiendum commisit, iuxta tenorem decreti dicti ultimi Capituli generalis. 5.  Requirente Promotore, ut de persona idonea provideretur, quae examinet et revideat *Rituale* Ordinis nostri, iam a multis annis impressum, illudque corrigat, et ad talem finem adducat iuxta dicti Ordinis leges et usus, ut ab omnibus monasteriis uniformiter possit observari. Dictum Capitulum ad hoc ipsum conficiendum nominavit et elegit vener. D. Edmundum Perrot confessarium monialium de Battanto ; ad quem mittentur annotationes a singulis Ordinis nostri personis faciendae ad dictum *Rituale* per Vicarios generales et alias Ordinis personas, ut dictus confessarius proximo Capitulo generali repraesentet dictas annotationes, ipsiusque proprias correctiones examinandas, approbandas vel improbandas. 6.  Promotore eodem requirente, ut de altera persona etiam provideretur quae conficiat debitam compilationem privilegiorum Ordinis, et arrestorum in supremis curiis Galliae in favorem dicti Ordinis et dictorum privilegiorum robur obtentorum ; eaque in unum redigat, typis postea mandanda. Praesens Capitulum ipsum utile et necessarium iudicans, praedicto D. abbati de Charitate hanc faciendam commisit compilationem ; et ut ad debitum finem quamprimum adducatur, teneantur singula monasteria omnia arresta dictorum privilegiorum confirmativa, quae in dictis supremis curiis obtinuerint ad eum dirigere. 7.  Super querimonia quorumdam abbatum et Promotoris, quod in certis quibusdam monasteriis multi abusus committerentur contra votum paupertatis ; et praesertim quod certa quaedam pecuniae summa pro uniuscuiusque monachi vestimentis determinaretur et daretur. Itemque certae pensiones quorumdam monachorum et monialium, quas a parentibus et aliis per manus suas immediate recipiunt, et de quibus, insciis superioribus, disponunt, in suae animae periculum et evidens damnum. Prohibuit dictum praesens Capitulum, ne deinceps talia fiant in quocumque monasterio, sed super hoc observentur statuta Capitulorum generalium et detur unicuique in specie quidquid ei necessarium fuerit in vestimentis, et non aliter. 8.  Horis pomeridianis, in eodem Diffinitorio convenerunt omnes dicti abbates, Visitatores et Syndici, et conquerente Promotore quod per priores mittuntur monachi ad alia monasteria contra formam et Ordinis statuta ; declaravit praesens Capitulum illud fieri non debere, nisi praevio consensu patris immediati aut Visitatoris. Qui Visitator tenebitur ante aut saltem post translationem monere patrem immediatum de necessitate translationis. 9.  Ad relationem R. D. abbatis de Precibus, praesens Capitulum auditis contentionibus, quae intercedunt inter religiosos et conventum de Villa nova, et D. Franciscum Trublet eiusdem monasterii religiosum professum in s. th. licent. antehac priorem titularem seu conventualem S. Lazari prope Firmitatem Milonis, circa praecedentiam et sessionem dicti D. Trublet, illud negotium remisit ad proximum Capitulum generale diffinitive terminandum, statuitque interim ut quidquid super hos ordinatum fuit a Rmo D. N. firmum sit et stabile. 10.  Mandat praedictum Capitulum ut scribatur Sereniss. Regi Poloniae et Eminent. Cardinalibus de Bullione, Franconi, Spada, Paustiaci et Albani, et dominis Dastzi et Nuptzy, ut benigna sua protectione Ordinem nostrum favere et tueri dignentur. 11.  Relatum est praesenti Capitulo, plerosque abbates Praesides Congregationum, Vicarios generales, Procuratores et Syndicos in regnis Poloniae, Hispaniae, Germaniae et Italiae renuere solutionem contributionum annuatim debitarum pro sustinendis totius Ordinis communibus negotiis ; praesens Capitulum inhaerendo decretis Capitulorum generalium mandat omnibus et singulis abbatibus et abbatissis, aliisque supradictis, ut quantocius solvant dictas contributiones earumque arreragia sine cambio Procuratori generali in Curia, sub censuris et poenis in Ordine consuetis. 12.  Vicariatui generali Insulae Franciae vacante per obitum D. abbatis de Fulcardimonte, praesens Capitulum instanter et enixe rogavit dictum Rmum D. N. ut per se vel suos commissarios dignetur visitare omnia et singula monasteria dictae provinciae, usque ad proximum generale Capitulum. 13.  Die 13, celebrata missa a R. adm D. de Firmitate, et congregato, ut prius, Capitulo, ad requisitionem Promotoris substituti sunt loco officialium a tempore ultimi Capituli intermedii vel conventus defunctorum, et alii nominati, videlicet : *In provincia Occitaniae* : Vicar. gener. D. Hieronimus Guillaume, prior de Sylvanesio ; Synd. D. Campagne prior de Bolbona, s. th. d. — *In provincia Burdegalensi* : Vicar. D. Guillelmus Bouhier, s. th. d. prior de Obasina ; Synd. Aiguevert prior de Perigniaco. — *In provincia Lotharingiae* : Synd. D. Ioannes Vivien prior de Morimundo. — *In Insula Franciae* : Synd. D. Ioann. Baptista Moreau prior de Eleemosina. — *In provincia Andegavensi* : Synd. D. Philippus Lejuge prior de Pietate. 14.  Denique facta fuit lectio actorum praesentis Capituli intermedii, quae de more approbata fuere, et subsignata a Rmo D. N. ceterisque supra nominatis, videlicet R. adm quatuor primariis abbatibus. — *Sic signatum* fr. Nicolaus abbas generalis Cisterciensis, fr. Claudius abbas de Firmitate, fr. Orontius abbas Pontigniaci, fr. Petrus Bouchu abbas Claraevallis, et fr. Benedictus abbas Morimundi. 